Reisa

Montessoriskole

- hvert barn i sentrum

**Ordensreglement ved Reisa Montessoriskole**

1. Elevene har rett og plikt til å møte på skolen hver dag med mindre de er syke eller har søkt om permisjon. Melding om sykdom kan sendes på sms til skolen eller kontaktlærer ved første dags fravær. Det må gis beskjed hver dag, selv om det er sammenhengende sykdom over flere dager.

2. Søknad om permisjon i inntil to dager leveres skriftlig til kontaktlærer (skjema ligger på hjemmesiden), permisjoner utover dette må rektor behandle. Skolen kan ikke innvilge permisjon i mer enn 14 dager. Elever som er bortreist sammenhengende mer enn 14 dager (10 skoledager) kan meldes ut av skolen.

3. Elever må respektere og følge de til enhver tid gjeldende retningslinjer og rutiner som brukes i skolens daglige virksomhet.

4. Elevene skal møte presis til undervisningen.

5. Elever ved skolen må vise gjensidig respekt overfor medelever, lærere, øvrig ansatte og foreldre og opptre hensynsfullt og hjelpsomt.

6. Elevene skal vise respekt for medelevers eiendeler.

7. Elever skal behandle skolens undervisningsmateriell, inventar, skolebygning og gjenstander på utearealer med varsomhet.

8. Elever skal hjelpe til med å holde ro og orden på skolens områder.

9. Elevene kan bare forlate skolens område med tillatelse.

10. Elevene skal følge skolens regler for leketøy på skolen, unngå farlig lek og ikke ha med seg eller bruke farlig leketøy.

11. Elevene skal la mobiltelefon, Ipod/MP3-spiller og lignende være avslått i alle opplæringssituasjoner, og bare bruke disse dersom skolen har gitt tillatelse til bruk.

12. Elevene skal ha tillatelse fra lærer for å fotografere og ta lydopptak i skoletiden.

13. Elevene skal overholde skolens totalforbud mot å nyte tobakk, alkohol eller andre rusmidler på skoleområdet eller ved arrangementer som skolen står for.

14 Dersom en elev bryter reglementet skal virkemiddelet stå i forhold til bruddets karakter med sikte på å skape et trygt og forutsigbart skolemiljø.

**Konsekvenser ved regelbrudd kan være:**

a) Samtale med lærer og kontaktlærer. Konsekvensen kan være utførelse av praktiske oppgaver.

b) Etter gjentatte brudd på ordensreglene, tar kontaktlærer kontakt med hjemmet.

c) Fortsetter eleven å bryte reglene, overlates saken til rektor.

d) Elever som alvorlig eller flere ganger bryter reglene kan vises bort fra undervisningen for enkelttimer eller for resten av dagen. Elever på 8.-10. trinn kan bli utvist inntil tre dager. (Opplæringsloven § 2-10) Rektor gjør vedtak etter at eleven har forklart seg, og etter å ha rådført seg med aktuelle lærere. Foreldrene blir varslet dersom eleven blir vist bort for resten av skoledagen eller flere skoledager. Lærer kan bortvise elever fra undervisning i inntil to timer, eleven må da være på skolens område og tilsyn ivaretatt.

e) Dersom en elev benytter mobiltelefon i skoletiden vil den inndras for resten av skoledagen. Farlige gjenstander vil bli beslaglagt og kun utlevert til foresatte.

f) Ved skade eller hærverk på skolens bygninger og/eller eiendeler kan eleven i tillegg til å bli ilagt sanksjoner etter dette reglementet, også bli erstatningsansvarlig (Skadeerstatningsloven § 1-1). Foresatte kan bli erstatningsansvarlige etter Skadeerstatningslovens § 1-2 for inntil kr. 5.000. Eleven kan gis anledning til å utbedre skadene selv dersom dette anses som hensiktsmessig.

g) Skolen har ikke erstatningsansvar for private gjenstander som tas med på skolen.

**Fremgangsmåte ved vedtak om tiltak og sanksjoner:**

Eleven har alltid rett til å uttale seg til den som treffer avgjørelsen før det besluttes sanksjoner eller treffes vedtak. Ved alvorlige regelbrudd der det er aktuelt å beslutte sanksjoner som nevnt i punkt d, skal vedtak fattes etter Forvaltningslovens § 2 (enkeltvedtak). Elevens foresatte skal ha rett til å uttale seg før vedtaket fattes. Vedtaket kan påklages av foresatte etter Forvaltningsloven § 28. Fristen for å klage er 3 uker fra det tidspunktet foresatte har mottatt enkeltvedtaket, jf. Forvaltningsloven § 29. En eventuell klage kan rettes til skolen. Dersom skolen finner å ikke kunne omgjøre vedtaket, eller gi klager medhold, vil klagen bli sendt videre til Fylkesmannen i Troms.Det er bare den eleven eller de elevene som har gjort seg skyldig i reglementsbrudd som kan refses. Kollektiv avstraffelse skal ikke praktiseres ved Reisa Montessoriskole.

Revidert. August 2020